作者:元稹
標題:蟲豸詩：蛒蜂
內容:巴蛇蟠窟穴，穴下有巢蜂。近樹禽垂翅，依原獸絕蹤。微遭斷手足，厚毒破心胸。昔甚招魂句，那知眼自逢。梨笑清都月，蜂遊紫殿春。構脾分部伍，嚼蕊奉君親。翅羽頗同類，心神固異倫。安知人世裡，不有噬人人。蘭蕙本同畹，蜂蛇亦雜居。害心俱毒螫，妖焰兩吹噓。雷蟄吞噬止，枯焚巢穴除。可憐相濟惡，勿謂禍無餘。